Nýlega barst góð gjöf til Leikskóla Fjallabyggðar og fræðsluskrifstofu Fjallabyggðar frá Bryndísi Guðmundsdóttur talmeinafræðingi . Bryndís hefur starfað á Íslandi í rúmlega 30 ár sem talmeinafræðingur og í tilefni af þeim tímamótum ákvað hún að gefa námsefni sitt Lærum og leikum með hljóðin til allra leikskóla á Íslandi . Um er að ræða heildstætt námsefni til að nýta í starfi með leikskólabörnum . Lærum og leikum með hljóðin kennir framburð hljóða , hljóðvitund og bókstafi , þjálfar hljóðkerfisþætti , eykur orðaforða og hugtakaskilning , auk þess að gefa fyrirmynd að setningagerð og mörgum málfræðiþáttum íslenskunnar . Bryndísi Guðmundsdóttur eru færðar kærar þakkir fyrir þessa höfðinglegu gjöf sem koma mun að góðum notum í námi barna í Leikskóla Fjallabyggðar . Það var Edda Sif Böðvarsdóttir sem kom á bæjarskrifstofuna ásamt foreldrum sínum og afhenti gjöfina fyrir hönd Bryndísar . Ríkey Sigurbjörnsdóttir deildarstjóri fræðslu - , frístunda - og menningarmála og Kristín María Hlökk Karlsdóttir aðstoðarleikskólastjóri tóku á móti gjöfinni . Á forsíðumynd eru : Kristín María Hlökk Karlsdóttir , Edda Sif Böðvarsdóttir og Ríkey Sigurbjörnsdóttir .